
Dok sam bila mlada živjela sam kako ne priliči muslimanki. Bili su tu razni poroci: alkohol, nemoral… Nisam znala da postoji Svevišnji Allah, jer me roditelji nisu odgajali u duhu islama. Udala sam se za čovjeka koji je koliko-toliko prakticirao ***[islam](https://pitajucene.com/search/islam/questions/ "Pretraži pitanja o Islamu")***, i to me zainteresiralo, pa sam počela učiti islam uz svog muža. Sada, hvala Allahu, klanjam namaze, postim ***[ramazan](https://pitajucene.com/search/ramaza/questions/ "Pretraži pitanja o ramazanu")*** i činim dobra djela koliko mogu. Interesira me da li poslije iskrenog pokajanja i obavljenog hadždža mogu očekivati oprost od Allaha, dželle šanuhu, za počinjene grijehe.


* 
* 
* 
* 
* 
* 
* 

 
Može li se očekivati Allahov oprost svih grijeha nakon pokajanja i obavljenog hadždža?

Svevišnji Allah oprostit će sve grijehe, čak i nevjerstvo, ako se čovjek iskreno pokaje. Uzvišeni je rekao: **“Reci: ’O robovi Moji koji ste se prema sebi ogriješili, ne gubite nadu u Allahovu milost! Allah će, sigurno, sve grijehe oprostiti. On, doista, mnogo prašta i On je milostiv.’”** (Ez-Zumer, 53.) U hadisi-kudsijju koji je zabilježio imam Tirmizi stoji da je Uzvišeni Allah rekao: *“O čovječe, kada bi tvoji grijesi dostigli nebeske visine pa Me zamolio za oprost, Ja bih ti ih oprostio…”* Svevišnji Allah također je rekao: **“Dobra djela zaista poništavaju hrđava…”** (Hud, 114.) Imam Muslim zabilježio je da je Amr b. As prenio sljedeće Poslanikove, ﷺ, riječi: *“Islam briše ono što je bilo prije njega, ***[hidžra](https://pitajucene.com/search/Hid%C5%BEra/answers/ "Pretraži odgovore sa Hidžra")*** briše ono što je bilo prije nje, a ***[hadždž](https://pitajucene.com/search/had%C5%BE/questions/ "Pretraži pitanja o hadžu")*** briše ono što je počinjeno prije njega.”* Ne samo to, već će Uzvišeni Allah, ako bude htio, sve te grijehe, zbog iskrenog pokajanja, pretvoriti u dobra djela: **“…Allah će njihova hrđava djela u dobra promijeniti…”** (El-Furkan, 70.)


Imam Hakim zabilježio je predanje u kojem Ebu Hurejre, radijallahu anhu, pripovijeda da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Neki će ljudi na Sudnjem danu poželjeti da su počinili što više grijeha.”* ***[Ashabi](https://pitajucene.com/search/ashab/questions/ "Pretraži pitanja o ashabima")*** začuđeno upitaše: “Ko su oni, Allahov Poslaniče?!” *“To su oni kojima će Allah njihova hrđava djela u dobra promijeniti”*, odgovori im Poslanik, ﷺ. Šejh Albani tvrdi da je lanac prenosilaca ovog hadisa dobar. Međutim, imam Ibn Redžeb, u djelu *El-Džamia*, 1/118, radije odabire mogućnost da su to Ebu Hurejrine, radijallahu anhu, riječi, a ne Poslanikove, ﷺ. Bilo kako bilo, predanje ne podstiče na činjenje loših djela, griješenje je zabranjeno Kur’anom, hadisom i konsenzusom muslimana, već samo ukazuje na veličinu Allahove, dželle šanuhu, milosti. Ibn Abbas, radijallahu anhu, prenosi da je Džibril, alejhis-selam, Poslaniku, ﷺ, rekao: *“Da si me samo vidio kako uzimam morski pijesak i trpam ga faraonu u usta bojeći se da ga ne stigne Allahova milost!*” (Tirmizi, Taberani i Dija Makdisi.) Imam Tirmizi ovo je predanje ocijenio dobrim. Nema sumnje da bi Milostivi oprostio i faraonu, najvećem prijestupniku svih vremena, koji se proglasio bogom, da se iskreno pokajao prije nego se počeo utapati. Kako onda Milostivi ne bi oprostio ono što je manji grijeh od toga?! Molim Plemenitog Allaha da nas obaspe Svojom neizmjernom milošću, oprosti nam grijehe i dopusti nam džennetska prostranstva, amin!


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


